**Утвърждавам:**

Областен управител:

 (Виолета Иеремиева)

 Дата на утвърждаване:

**СТРАТЕГИЧЕСКИ ПЛАН**

**за дейността на Областна администрация – Плевен**

**за периода: 2024-2026 година**

1. **Въведение**.

Този стратегически план има за задача да отрази основните цели и приоритети в дейността на Областна администрация Плевен за периода 2024-2026 година и е разработен във връзка с чл. 33а от Закона за администрацията и чл. 3, ал. 1 от Общите правила за подобряване работата на областните администрации.

Областта е административно-териториална единица за провеждане на регионална политика, за осъществяване на държавно управление по места и за осигуряване на съответствие между националните и местни интереси, съгласно чл. 142 от Конституцията на Република Българи.

Област с административен център – Плевен е създадена през месец февруари 1999 година, на основание Постановление на Министерски съвет № 4 от 13.01.1999 г. Областна администрация - Плевен е юридическо лице на бюджетна издръжка със седалище град Плевен, административен център на областта.

На територията на областта има единадесет общини: община Плевен, община Белене, община Гулянци, община Долна Митрополия, община Долни Дъбник, община Искър, община Кнежа, община Левски, община Никопол, община Пордим и община Червен бряг, с обща площ 4 653,324 км2, представляващи 4,2% от територията на страната и общо население 220 346 души към 31.12.2022 г. по данни на НСИ - ТСБ – Плевен.

Областният управител е едноличен орган на изпълнителната власт в областта, съгласно чл. 29-32 от Закона за администрацията, който осъществява държавното управление по места и осигурява съответствие между националните и местните интереси при провеждане на регионалната политика. Той е второстепенен разпоредител с бюджетни кредити към Министерски съвет. Областната администрация подпомага областния управител при осъществяване на правомощията му, осигурява технически неговата дейност и извършва дейности по административното обслужване на гражданите и юридическите лица.

1. **Обхват на дейността**

Дейността, структурата, организацията на работа и съставът на Областната администрация Плевен са определени в Устройствения правилник на областните администрации (обн. ДВ, бр. 57 от 14.07.2000г.).

Съгласно Устройствения правилник Областната администрация се ръководи и управлява от Областния управител. При осъществяване на своята дейност Областният управител на Област Плевен се подпомага от заместник-областни управители и от областна администрация. Областният управител на Област Плевен се назначава от Министерския съвет. Заместник-областните управители се назначават от Министър-председателя. Областният управител определя със заповед правомощията и ресора на заместник-областните управители. В отсъствие на Областния управител, той се замества от определен от него с писмена заповед заместник-областен управител. Административното ръководство на институцията се осъществява от главния секретар.

Според характера на дейността, която извършват, административните звена в Областна администрация – Плевен са обособени в обща и специализирана администрация, организирани в две дирекции – „Административно-правно обслужване, финанси и управление на собствеността”(АПОФУС) и „Административен контрол, регионално развитие и държавна собственост” (АКРРДС).

Правомощията на Областния управител са свързани с:

* координация и контрол на работата на органите на изпълнителната власт и на техните администрации на територията на областта и взаимодействието им с местната власт;
* разработване и изпълнение на областни стратегии и програми за регионално развитие;
* управление на държавната собственост на територията на областта;
* административен контрол по изпълнението на административните актове и законността на територията на областта;
* обществена сигурност и опазване на обществения ред;
* отговорност за организационно-техническата подготовка на територията на областта на избори за държавни и местни органи на властта и за членове не Европейския парламент от Република България;
* дейности по защита на населението, културните и материалните ценности, и околната среда при бедствия;
* управление на ВиК системите като представител на държавата в Асоциацията по ВиК на обособена територия, обслужвана от „Водоснабдяване и канализация Плевен“ ЕООД;
* осъществяване на международните контакти на областта на регионално ниво и др.

**III. Стратегическа рамка:**

Настоящият план е обвързан с предвижданията на следните национални и регионални стратегически документи:

1. **Национална програма за развитие: България 2030**

 Визия: „През 2030г. България е държава с висок жизнен стандарт и конкурентоспособна, нисковъглеродна икономика. Страната разработва и внедрява иновации във всеки сектор на икономиката, адаптирайки се към променящия се свят чрез своето високообразовано, креативно, солидарно и здраво общество……Уникалните културни и природни дадености на българските региони се оползотворяват отговорно и устойчиво. Те са интегрирани помежду си и със света посредством високоскоростни пътни и оптични връзки, утвърждавайки мястото на страната като кръстопът на идеи и блага в Европа и отвъд. Българският гражданин играе активна роля в бъдещето на своята държава, има богати възможности за личностно и професионално развитие и живее в справедливо и толерантно общество, в което гласът му се чува”

 Стратегически цели:

* Цел I „Ускорено икономическо развитие”.
* Цел II „Демографски подем”.
* Цел III „Намаляване на неравенствата”.
1. **Актуализирана стратегия за развитие на електронното управление в Република България 2019-2025г.**
* Стратегическа цел 1: „Трансформиране на администрацията и публичните институции в цифрови.
* Стратегическа цел 2: „Електронно административно обслужване, ориентирано към потребителя“.

1. **Стратегия за децентрализация 2016-2025г.**

Визия: „Властите на общинско и регионално ниво предоставят качествени публични услуги при активно включване на гражданите в управлението“.

Стратегически цели:

* Стратегическа цел 1 „Прехвърляне на правомощия и функции от централната към местната власт в основни сектори”.
* Стратегическа цел 2 „Установяване на оптимално разпределение на ресурси между централното и местното ниво”.
* Стратегическа цел 3 „Граждански контрол върху действията на публичните институции”.
* Стратегическа цел 4 „Повишаване влиянието на регионалните институции за провеждане на координирана политика за регионално развитие”
1. **Национална концепция за пространствено развитие (2013-2025г.) – актуализирана през 2019г.**

Главна цел (консолидирана визия):„Постигане на балансирано пространствено развитие, базирано на местния потенциал и сближаване на районите в териториален, икономически и социален аспект“

 Стратегически цели:

* Стратегическа цел 1: „Териториално сближаване – чрез подобряване на свързаността на всички нива, укрепване на мрежата от градове-центрове и развитие на трансгранично, междурегионално и транснационално сътрудничество“.
* Стратегическа цел 2: „Икономическо сближаване – чрез подкрепа за развитие и подобряване качествата на регионалните потенциали и опазване на околната среда“.
* Стратегическа цел 3: „Социално сближаване – чрез създаване на равностойни условия за развитие и реализация на човешкия капитал“.
1. **Интегрирана териториална стратегия за развитие на Северозападен район от ниво 2(2021-2027г.)**

 Визия: „Северозападен район преодолява същественото социално икономическо изоставане и сериозните структурни и демографски проблеми чрез подходящи инвестиции в свързваща инфраструктура и укрепване на потенциала за растеж, създаващи предпоставки за догонващо развитие в национален и европейски мащаб.”

* Приоритет 1 „Ускоряване на растежа на регионалната икономика”.
* Приоритет 2 „Запазване и развитие на човешкия капитал”.
* Приоритет 3 „Териториална свързаност, устойчиво развитие и намаляване на неравенствата”.

**IV. Стратегически цели на Областна администрация Плевен.**

В изпълнение на изброените по-горе стратегически документи и на основание чл. 33а от Закона за администрацията, през периода 2024-2026г., Областна администрация –Плевенще работи за постигане на следните стратегически цели и приоритети:

**Стратегическа цел 1: Подобряване процеса на управление на Областна администрация – Плевен и повишаване доверието на обществеността.**

Приоритети:

1. Ефективно управление на човешките ресурси – ефективно разпределение и ясно дефиниране на задълженията на служителите в Областна администрация – Плевен; повишаване мотивацията за работа; кариерно израстване; прозрачност при атестиране и отчитане на работата; участие в обучения за развитие на професионалната квалификация.
2. Наблюдение, анализиране и усъвършенстване на процесите по планиране на бюджетните приходи и разходи, в т.ч. ефективното, ефикасното и икономично разходване на бюджетните средства на Областна администрация – Плевен – ефективност на Системата за финансово управление и контрол;, оптимизиране на предварителния контрол преди поемане на задължения и извършване на разход, и прозрачност при провеждане на обществени поръчки.
3. Продължаване процеса по усъвършенстване на административното обслужване, включително: действително осъществяване на електронни административни услуги; комплексно административно обслужване; развитие и оптимално използване на системите за електронен документооборот и намаляване на хартиения документооборот, и използване на различни методи за обратна връзка с потребителите на административни услуги.
4. Постигане на още по-добри нива на ефективност и ефикасност на осъществявания контрол по законосъобразността на решенията на общинските съвети и актовете на кметовете на общини.
5. Постигане на широка информираност относно дейността на Областна администрация – Плевен и изпълнението на поети ангажименти – провеждане на пресконференции, дни на отворените врати, изпращане на прессъобщения, своевременно актуализиране информацията на сайта на администрацията и др.
6. Подобряване ефективността в дейността на Постоянната комисия за работа с предложения, сигнали на граждани, организации и омбудсмана, свързана с дейността на териториалните звена на министерствата и на други административни структури.

**Стратегическа цел 2: Ефективно управление на държавната собственост**

Приоритети:

1. Разработване и утвърждаване на Стратегия за управление на имотите, държавна собственост.
2. Наблюдение, анализиране и усъвършенстване на процесите по придобиване, управление, разпореждане и актуване на имоти - държавна собственост, които са в управление на Областният управител - съставяне на нови и поддържане в актуално състояние на документите за собственост върху недвижими имоти, включени в патримониума на държавата; недопускане на неоснователно владеене на недвижими имоти, държавна собственост; извършване на удостоверителни административни услуги; поддържане на актуална и пълна информация в регистрите за имоти – държавна собственост на територията на областта и др.
3. Стартиране на процес по дигитализиране на архивните фондове, свързани с управление на имотите, държавна собственост.

**Стратегическа цел 3: Поддържане на балансирано, устойчиво, интегрирано териториално развитие**

Приоритети:

1. Ефективна координация с териториалните структури и общинските администрации за провеждане на секторните политики на областно ниво – организиране работата на комисии и съвети към Областния управител, реализация на съвместни дейности и инициативи.
2. Привличане на НПО, бизнес и медии като равностойни партньори при вземането на решения и прилагането на политики – активен диалог, привличане за участие в съвети и комисии към Областния управител.
3. Обмен на добри практики, подпомагане на общините и други административни органи на територията на областта при разработване и изпълнение на проекти – участие в партньорски мрежи, проучване на добри практики и възможности за финансиране.
4. Изготвяне на Културен календар на Областна администрация – Плевен.
5. Подобряване на международните контакти на областта на регионално ниво.

**Стратегическа цел 4: Провеждане ефективна защита на населението при бедствия, аварии и опазване на обществения ред.**

Приоритети:

1. Ефективно планиране защитата на населението при бедствия и аварии на областно ниво.
2. Осъществяване на превантивни мерки за защитата на населението при бедствия и аварии, и за опазване на обществения ред.
3. Осъществяване на текущ контрол върху поддържането изправността на системите за ранно предупреждение и оповестяване.

**Стратегическа цел 5: Осигуряване териториалната цялост и независимост на страната.**

Приоритети:

1. Гражданско планиране в интерес на отбраната – разработване и поддържане в готовност за изпълнение на Плана за привеждане в готовност за работа във военно време, военновременния план и други планове и документи, свързани с отбраната на страната.
2. Развитие на ефективна отбранително-мобилизационна подготовка на населението в област Плевен – осигуряване на ресурси в интерес на отбраната, подготовка на територията и инфраструктура за отбрана.

**Стратегическа цел 6: Ефективна защита на информацията и личните данни.**

Приоритети:

1. Защита на ценните ресурси (информация, компютърен хардуер и софтуер).
2. Създаване на гаранции за упражняването на права от субектите на данни и предотвратяването на нарушения на сигурността на личните данни.

Настоящият стратегически план подлежи на актуализиране в съответствие с промените в нормативната уредба и в стратегическата рамка.

Съгласувал:

Ирена Христова

Главен секретар на Областна администрация – Плевен

Съгласувал:

Александър Костов

Директор на дирекция АПОФУС

Съгласувал:

Пламен Топалски

Директор на дирекция АКРРДС

Изготвил:

Евгени Петков

Главен експерт в дирекция АПОФУС